Nu er et 15.etagers højhus i Hobro et skridt tættere på at blive opført. Det besluttede Teknik- og Miljøudvalget i Mariagerfjord Kommune i dag på et udvalgsmøde ved at stemme for, at kommunen skal lave en lokalplan på projektet. Det betyder også, at de er gået imod den modstand og de høringssvar, der er kommet til projektet i den forudgående fase i efteråret. Blandt andet er der kommet 10 høringssvar, 250 underskrifter imod, og så er der også vedlagt et referat fra det borgermøde, der blev holdt den tredje november sidste år, hvor også flere var modstandere af projektet. Længere proces Processen med lokalplanen har været længere end normalt, oplyser udvalgsformand Jørgen Hammer Sørensen til TV2 Nord. Allerede i efteråret tog Teknik- og Miljøudvalget beslutningen om at gå videre med projektet og se på en lokalplan, men med det in mente, at det først skulle ske efter en offentlig høring og et borgermøde. - På grund af den offentlige, massive interesse, så skal vi igen på baggrund af det nye materiale vurdere sagen igen - og først derefter gå i gang med en lokalplan, sagde Jørgen Hammer Sørensen til TV2 Nord tidligere i dag. Nu er næste skridt, at kommunen laver en lokalplan for at muliggøre projektet, og derefter skal lokalplanen en tur forbi byrådet og formentlig i offentlig høring. Men de lokale modstandere har ikke givet op endnu. - Vi går videre med vores modstand, vi giver ikke op, bare fordi der kommer en lokalplan. Det kommer også i byrådet, og så går vi videre med vores holdning, siger Ib Mejer Christensen, som er en af dem, der er gået forrest for at forhindre højhusbyggeriet. Opdateres...

Opsummering:
Teknik-og Miljøudvalget i Mariagerfjord Kommune har her til eftermiddag besluttet at gå videre med det omdiskuterede 15.etager boligbyggeri i Hobro. Nu skal der derfor laves en lokalplan.